**לקראת פסח תשע"ח**

**ברכת האילנות**

נוהגים לצאת בימי חודש ניסן למקום שרואים בו עצי פרי פורחים (לפחות שני עצים) ומברכים עליהם ברוך אתה ה' אלו' מלך העולם שלא חיסר בעולמו כלום וברא בו בריות טובות ואילנות טובות ליהנות בהם בני אדם.

יש נוהגים להוסיף תפילות לפני ואחרי ברכה זו.

מצווה מן המובחר לעשות זאת ברוב עם – הדרת מלך.

זריזים מקדימים למצוות לכן ראוי לעשות זאת כבר בא' בניסן.

השנה חל א' בניסן בשבת. מכיוון שיש פוסקים שאסרו לברך ברכת האילנות בשבת. רצוי לדחות זאת לימי החול בתחילת החודש.

מי שמזדמן לו לראות אילנות פרי פורחים רק בשבת יברך ברכת האילנות גם בשבת.

**מכירת חמץ**

מכירת חמץ גמור לנוכרי נתקנה לכתחילה במקרה של הפסד מרובה בלבד ולכן במקום שאין הפסד מרובה ראוי להימנע מכך. ניתן לערוך "מכירת חמץ" גם כדי לצאת מן הספק שמא לא ניקו היטב את הבית.

ניתן למכור חמץ גם באינטרנט או טלפונית. יחד עם זאת יש לערוך מכירה זו רק ברבנות מוכרת ומוסמכת לכך.(השנה רצוי לכלול במכירה היתר להשתמש בחמץ בשבת אסרו חג המכירה במיתר נעשית בהתניה זו (אין מידע על מקומות אחרים).

במיתר ניתן לערוך מכירת חמץ:

1. בבית הרב , דרך יתיר 42.
2. בבית הכנסת המרכזי, ע"י הרב.
3. בבתי הכנסת אצל הגבאים המורשים ע"י הרב.

**איסוף מזון חמץ למען משפחות נצרכות**

לתועלת הציבור ניתן להביא למשרדי הרבנות והמועצה הדתית (בבניין המועצה המקומית)

**כאשר המועצה סגורה ניתן להניח בארגז מיוחד צמוד לחנות הפרחים .**

**מוצרי חמץ באריזה סגורה**, את המזון המרוכז נמכור לפני החג לנוכרי ולאחר החג נחלק את המזון למשפחות נצרכות בשיתוף עם עמותת **"וירץ אברהם"**.

**נא לא להביא לבית הרב !**

**קמחא דפסחא**

בימי החג, בהם אנו יושבים בשמחה לסעודת החג עלינו לזכור את אלה ששמחת החג קשה עליהם. דברים אלו מקבלים משנה תוקף בחג הפסח שבו המזון הבסיסי יקר. השמחה האמתית בחגים היא כאשר האדם משתף בשמחת החג אנשים שהשמחה רחוקה מהם ביותר. לכן נהגו בכל קהילות ישראל לתרום למען משפחות נצרכות "קמחא דפסחא" . ניתן לתרום בבית הרב (דרך יתיר 42). בכסף שייאסף יחולקו מנות מזון למשפחות נצרכות, בשיתוף עם עמותת **"וירץ אברהם"**.

**שמחת החג למשפחות עם צרכים מיוחדים**

בשיתוף עם תנועות הנוער יקבלו המשפחות ע"י ילדי מיתר חבילת שי מתנת הרבנות והמועצה הדתית לשמחת החג.

**שיעורי תורה**

**שיעור בתלמוד:** שיעור יומי עיוני בתלמוד, בו לומדים את השתלשלות ההלכה מהתלמוד ועד ימינו, מתקיים בכל יום (בשעון הקיץ) לפני תפילת מנחה בשעה 17:45 בערך השיעור מיועד לכל חובבי התלמוד. השיעור נלמד ע"י הרב המקומי.

**שיעור בפרשת השבוע במבט עכשוי**: לחברי מועדון גיל הזהב, במועדון,

בכל יום ד' בשעה 10:15

**שיעור בנושאים אקטואליים:** בשיעור עוסקים בשאלות שעולות על סדר היום הציבורי ממבט יהודי/ הלכתי. השיעור מתקיים בכל שבת במסגרת הסעודה השלישית לסירוגין בבתי הכנסת במיתר בשעה: 18:30 (בקיץ, שעה משוערת) השיעור ניתן ע"י הרב המקומי.

**שו"ת בדוא"ל:** לקראת שבת נשלח בדוא"ל דבר תורה אקטואלי הקשור לפרשת השבוע**,** מידע הלכתי אקטואלי וכן מידע קהילתי . כמו"כ משמש דוא"ל זה כאתר שאלות המופנות לרב המקומי. אתר זה סגור ואינו נפתח אלא ע"י הרב. כדי להתחבר אליו שלחו את כתובת הדוא"ל שלכם ל: [mbiegel53@gmail.com](mailto:mbiegel53@gmail.com).

כמו כן ניתן להיכנס לבלוג של הרב העוסק בענייני כשרות ובו חדשות ועדכונים בכשרות.

"מובי"ל בכשרות" /:movil-bekashrut.site123.me//https

**דינים ומנהגים לפסח**

**מוצרי מזון לפסח**

**1**. מוצרים המכילים קמח וכן מוצרים המכילים **גלוטן**, הינם **חמץ** אלא אם מצוין

עליהם "כשר לפסח" מוצרים שכתוב עליהם "עלול להכיל עקבות גלוטן" אינם חמץ.

2. המוצרים הבאים אינם חמץ, **אבל צריך להרחיקם מהמטבח וממגע עם מים, שמא**

**יחמיצו:** קמח, סולת, גרעיני חיטה, גריסים, כוסמין, ושיבולת שועל (שאינה מעובדת-

קווקר).

3. **בורגול או ג'ריש** הם גרעיני חיטה שעברו תהליך חלקי של בישול ולאחר מכן יובשו

ורוסקו לחתיכות גסות. **ולכן הם חמץ גמור**.

4. שמרים לחים או יבשים בימינו עשויים על בסיס פטריות וחומרים כימיים. לכן

בכל השנה הם אינם חמץ, וכן יש גם שמרים כשרים לפסח.

5. פירות יבשים צריכים הכשר לפסח תשע"ח

6. מוצרי קוסמטיקה וניקוי אינם צריכים הכשר לפסח , מלבד הבאים במגע עם המזון והפה (משחת שיניים וכד') יש המחמירים להשתמש רק במוצרי קוסמטיקה כשרים לפסח.

7. מזון שאינו מכיל כל תערובת חמץ (כל הרכיבים **מוכרים** **לצרכן** ואינם חמץ) אך אין לו השגחה מיוחדת לפסח (שימורי ירקות כבושים או לפתני פירות, עוף ודגים קפואים וכד'). מותרים לפי שיטת ר"י קארו (מנהג הספרדים) ואסורים לפי שיטת הרמ"א (מנהג האשכנזים). כשאין מוצרים אחרים כשרים לפסח מותרים מוצרים אלו גם לשיטת הרמ"א (מנהג האשכנזים).

8. מצה עשירה (עוגיות יין וכד') מותרים לשיטת ר"י קארו,(מנהג הספרדים)

ואסורים לשיטת הרמ"א. (מנהג האשכנזים)

יש אוסרים עוגיות **מצה עשירה תעשייתית** גם למנהג הספרדים.

9. קטניות ומוצריהם מותרים לשיטת ר"י קארו, (מנהג הספרדים)

ואסורים לשיטת הרמ"א.(מנהג האשכנזים)

10. **מוצרי לפתית (שמן קנולה ושוקולד) אינם קטניות. גם אם כתוב עליהם לאוכלי קטניות.**

רבים הפוסקים שהמוצרים הבאים אינם כלולים בגזירת הקטניות: כותנה, בוטנים, סויה, קנואה וזרעי פשתן. וכן **שקדים ואגוזים קלויים וגרעיני אבטיח ודלעת מותרים גם לאשכנזים גם אם כתוב עליהם לאוכלי קטניות.**

11 .יש מהאשכנזים הנוהגים לאסור מצה שרויה (תבשילים ודברי מאפה מקמח מצה).

מנהג זה לא שייך במצות מכונה דקות שאין בהן קיפולי מצה, וניתן להקל בחומרה זו.

12. מצה שרויה מותרת לנוהגים באיסור זה במקרים הבאים:

א. קמח מצה שלשו במי פירות **בלבד** (יין .שמן ומיץ טבעי) ללא מים..

ב. קמח מצה השרוי במים פחות מ - 18 דקות .

ג. קמח מצה שמערבבים במים רותחים.

**13. גם הנוהגים איסור בקטניות ובמצה שרויה מותרים לאכול בכלים שבשלו בהם**

**קטניות ומצה שרויה.**

14. תרופות שאינן ראויות למאכל כלב , גם אם הן מכילות חמץ, מותרות בפסח, (כמו שאינן צריכות כשרות בכל השנה). תרופות הראויות למאכל אדם ויש בהם טעם (כדורי מציצה או סירופים) צריכות הכשר לפסח וכן הכשר לכל ימות השנה.

15. בכל בעיה בנושא תרופות, יש לשאול את הרב.

**הכשרת המטבח לפסח**

1. לפני הכשרת כל כלי או מכשיר חשמלי ,יש לעשות את הדברים הבאים:

א. לנקותם היטב (כולל פירוק כל מה שמתפרק)

ב. לא להשתמש בכלי 24 שעות .

1. הכלל הבסיסי בהכשרת כלים, כבולעו כך פולטו :

לשיטת ר"י קארו (מנהג הספרדים) ההגדרה נקבעת לכל כלי לפי **רוב** השימוש בחמץ.

ולשיטת הרמ"א (מנהג האשכנזים) גם לפי שימוש **חד פעמי** לחומרא .

ולכן :

1. כלים שהשתמשו בהם **רק** בחמץ קר (כוסות שתיה)

(לשיטת ה"ר"י קארו" גם כלים **שרוב** שימושם בקר).: מוכשרים לפסח בשטיפה,

ב. כלים שהשתמשו בהם בחמץ **רק** לבישול או טיגון עמוק (לשיטת ה"ר"י קארו" גם

כלים **שרוב** שימושם בבישול) יוכשרו לפסח בהגעלה במים רותחים.

ג. כלים שהשתמשו בהם **גם** לאפיה או לצלייה על אש או טיגון במעט שמן.

(לשיטת ה"ר"י קארו" אם השתמשו בו **רק** לאפיה או לצלייה) צריך ללבנו באש , עד

שהברזל יאדים .

**ד. כלי זכוכית:** לשיטת ר"י קארו - שוטפים במים קרים בלבד .

לשיטת הרמ"א אם שימושם **רק** לשתיה קרה , שוטפים במים קרים . בשעת הדחק אם שימושם גם בחמים, משרים במים שלושה ימים (כל יום מחליפים את המים) אם שימושם באש ממש (בתנור או במיקרוגל) . מגעילים ברותחים 3 פעמים.

לשיטת ה"בן איש חי" אי אפשר להכשיר כלל כלי זכוכית שהשתמשו בהם בחמים.

ה. **תנור אפיה חשמלי:** לאחר ניקוי היטב, מספיק ליבון בחום המקסימאלי של התנור ,

כחצי שעה . (יש אוסרים הכשרה זו)

את התבניות אין אפשרות להכשיר, יש להשתמש בתבניות חדשות או חד פעמיות. (ניתן לעטוף את התבניות של החמץ או את הרשת בנייר אלומיניום ולהשתמש בהם כמדף להנחת התבניות של פסח.

ו. **מיקרוגל:** את קערת הזכוכית מכשירים ככלי זכוכית (ראה לעיל סעיף ד') את המיקרוגל מכשירים ע"י הרתחת כלי עם מים בתוכו.

ז. **מדיח כלים:** יש לנקות היטב ולהפעילו בחום מקסימאלי ללא כלים (אפשר להכשיר בתוכו גם את הסלסילות)

ח. **פלטה של שבת וכיריים חשמליים:** יש לנקותם היטב ולחממם במשך כחצי שעה

או לכסותם היטב בנייר אלומיניום למשך כל החג.

ט. **מערבל ומעבד מזון:** יש לנקותם היטב (כולל חורים וחריצים) ולשטוף היטב במים

קרים . לשיטת הרמ"א - יש להגעיל, במים רותחים, את הכלי ללישת בצק, או להחליפו.

י. **מקרר ומקפיא:** יש לנקותם היטב .

יא. **כיורים ושיש (שאינם משמשים ללישת בצק):**

לכל הדעות: יש לנקותם היטב ולערות עליהם מים חמים מכלי ראשון (כך גם את הברזים)

יב. **שיש ומשטחי עבודה המשמשים גם ללישת בצק:**

לשיטת הרמ"א (מנהג האשכנזים) יש לערות עליהם מים רותחים (מבעבעים) או לכסותם .

יג. **כיריים של גז:** את החצובות יש ללבן עד שקש יהיה נשרף עליהם או לערות מים רותחים ולכסותם היטב .על פלטת הבסיס יש לערות מים רותחים ויש גם המכסים אותם.

לשיטת הב"י (מנהג הספרדים) מספיקה הגעלת החצובות.

כיריים מזכוכית או קרמיקה מחממים למספר דקות לאחר ניקוי יסודי.

יד. **קולט אדים:** יש לנקות היטב (כולל פרוק כל מה שאפשר) ולהגעיל במים רותחים את המכסה או לכסותו לגמרי .

**בדיקת חמץ - יום ה' יג בניסן התשע"ח (29.3.18)**

1. הבדיקה בכל מקום שיכול להיות בו חמץ הראוי לאכילה, כולל מחסנים ומכוניות.
2. אין צורך לבדוק חצרות ומקומות פתוחים מפני שבעלי חיים אוכלים את החמץ.
3. מי שאינו בבית לכל ימי החג יכול למכור את כל הבית לנוכרי לנעול את הבית ואין צורך לבדוק. מצווה מן המובחר שיקיים בדיקה לחדר אחד שאותו לא יימכור.

**ליל הסדר - יום ו' , ליל שבת, יד בניסן התשע"ח (30.3.18)**

1. גברים ונשים שווים בכל חיובי הסדר (כולל קריאה או שמיעה של ההגדה) .
2. יש לאכול לכתחילה ממצת המצווה עליה מברכים " על אכילת מצה " כזית 26 גרם

(כשלוש רבעי מצת מכונה) ממצה שמורה לכל איש ואישה (יש אומרים כשליש מצה).

1. כל שתייה של אחת מארבע הכוסות צריכה להיות רביעית = 87 גרם יין או מיץ ענבים מצווה מן המובחר שיהיה אדום.
2. כזית מרור = 26 גרם (כעלה וחצי חסה) .
3. כל האכילות הנ"ל צריכות להיות באכילה רגילה תוך כ 4 - דקות (לחולים בשעת הדחק כ 8 - דקות)

**ערב שביעי של פסח – יום ה' כ בניסן התשע"ח (5.4.18)**

1. . יש לערוך "ערוב תבשילין", כדי לאפשר לבשל מהחג לשבת.

מכינים שני תבשילים ואומרים: בערוב זה יהא מותר לנו לבשל, להדליק אש ולעשות כל מלאכה מיום טוב זה לצורך השבת. את תבשילי הערוב שומרים לאכילה בשבת.

1. מי שלא ערך ערוב תבשילין ישאל "שאלת רב".

**אסרו חג – שבת כב בניסן התשע"ח (7.4.18)**

1. **הדלקת נרות שבת בזמן הדלקת נרות המופיע בלוחות – 18:40**
2. **יש להדליק את הנרות בהעברת אש מאש קיימת, כמו בכל חג.**
3. השנה חל אסרו חג בשבת . בשנה רגילה בה חל אסרו חג ביום חול מותר לאכול ולבשל חמץ. ובוודאי שמותר לאכול, ולבשל קטניות או שרויה (לנוהגים בהם איסור בפסח)

בשנה זו בגלל איסורי שבת אסור לבשל בשבת. אבל יהיה מותר גם לאשכנזים, לבשל בכלי פסח, קטניות או שרויה ביום ו' - שביעי של פסח - לצורך השבת. יש מי שאסרו בישול זה.

32. בגלל סעיף מיוחד שאנו מוסיפים ב"מכירת חמץ" בשנה זו, יהיה מותר לקחת **בשבת זו** חמץ שנמכר לנוכרי ולאכול אותו (יש להיזהר מכלי הפסח).

33. היתר זה הוא למוכרים את החמץ במסגרת הרבנות במיתר או הרבנות הראשית לישראל. (אין מידע לגבי גופים ורבניות אחרים).

34. בשבת - אסרו חג, מברכים גם הספרדים "המוציא" על המצות, כמו בפסח, בגלל שאין לחמי חמץ.

**לוחות זמנים לחג הפסח**

**דרשת שבת הגדול:** בשבת הגדול ח' בניסן התשע"ח (24.3.18)

בנושא: **חידושים בכשרות**

בשעה 18:30 בבית הכנסת המרכזי. הציבור מוזמן!!!

**הגעלת כלים**:ביום ב' י בניסן (26.3.18) בשעות 14:00 - 18:00

מאחורי בתי הכנסת המרכזיים , בשמת פינת צקלג, ליד המקלט .

**בדיקת חמץ:** ביום חמישי יג' בניסן (29.3.18) במשך כל הלילה, החל מהשעה **19:15**

**סוף זמן אכילת חמץ:** ביום ו' יד בניסן (30.3.18) בשעה: 10:17

**סוף זמן שריפת החמץ:** ביום ו' יד בניסן (30.3.18) בשעה: 11:15

סוף זמן אכילת אפיקומן בליל הסדר: ליל שבת יד בניסן (30.3.18) בשעה 00:46

**מוצאי חג הפסח: בליל שבת כא' בניסן (6.4.18)**

**\* ראה דיני אסרו חג (שבת ) כב בניסן (7.4.18)**

**אין לאכול, לאפות או לבשל חמץ עד מוצאי שבת (7.4.18) אחרי השעה: 19:38**

בברכת

חג שמח

הרב משה ביגל, הרב המקומי

אתר המועצה הדתית: <http://metarsd.com/default.aspx>

כתובת המועצה הדתית: בנין משרדי המועצה המקומית מיתר

למשלוח דואר: ת.ד 9 מיתר 85025

טלפונים: משרדים : 08-6517325/6510913 פקס: 08-6510914

הרב משה ביגל : 052-2391763

דוא"ל: mbiegel53@gmail.com

הלכות ועדכונים בכשרות בבלוג "מובי"ל בכשרות":

/:movil-bekashrut.site123.me//https

יו"ר : ציון חדד : 052-6259933

מזכיר: מוטי אדלשטיין : 0527510777